John Sykes
John Sykes (s. 29. heinäkuuta 1959 Reading, Iso-Britannia) on englantilainen kitaristi joka muistetaan parhaiten Thin Lizzyn ja Whitesnaken kitaristina.
Alkuajat ja Tygers Of Pan Tang
Sykes aloitti kitaransoiton 14-vuotiaana ja perusti Streetfighter-nimisen yhtyeen vuonna 1976, joka soitti pääasiassa cover-kappaleita. Vuonna 1980 hän vastasi lehti-ilmoitukseen jossa Tygers Of Pan Tang-niminen NWOBHM-yhtye haki soolokitaristia. Sykes sai paikan ja pysyi yhtyeessä kolmen albumin ja kahden vuoden ajan. Tygers Of Pan Tang oli genrensä kärkiyhtyeitä ja Sykes sai mainetta osaavana kitaristina ja säveltäjänä.
Vuoden 1982 maaliskuussa hän oli ehdolla Ozzy Osbournen yhtyeeseen lento-onnettomuudessa menehtyneen kitaristi Randy Rhoadsin paikalle, mutta ei päässyt yhtyeeseen. Tämän jälkeen hän oli mukana "John Sloman's Badlands" -yhtyeessä yhdessä basisti Neil Murrayn ja laulaja John Slomanin kanssa. Yhtye kaatui levy-yhtiön tuen puutteeseen.
Thin Lizzy
Päästäkseen irti vanhasta Tygers Of Pan Tangin aikaisesta levytyssopimuksesta MCA:lle Sykes oli velvollinen tekemään yhden levyn. Sykes alkoi työstää singleä yhdessä tuottaja Chris Tsangaridesin kanssa joka työskenteli samaan aikaan Thin Lizzyn kanssa. Sykes oli Thin Lizzy-fani ja kysyi Tsangaridesilta olisiko mahdollista saada Thin Lizzyn laulaja-basisti Phil Lynott soittamaan singlelle. Lynott suostui ja toi mukanaan myös Lizzy-miehet rumpali Brian Downeyn ja kosketinsoittaja Darren Whartonin. Tuloksena oli single "Please Don't Leave Me".
Thin Lizzyn kitaristi Snowy White oli samoihin aikoihin eronnut yhtyeestä ja Lynott kysyi Sykesia hänen tilalleen. Sykes suostui ja yhtye levytti hänen kanssaan "Thunder And Lighting"-albumin (1983) joka jäi yhtyeen viimeiseksi studiolevyksi. Sykesin mukaantulon myötä albumista tuli raskaampi verrattuna yhtyeen aiempiin levytyksiin. Lizzy teki samana vuonna jäähyväiskiertueen. Sykes pysyi Lynottin ystävänä aina tämän kuolemaan (1986) asti.
Whitesnake
Pian tämän jälkeen Whitesnake-yhtyeen laulaja David Coverdale alkoi houkutella Sykesia yhtyeeseensä. Huolimatta Sykesin halusta jatkaa työskentelyä Lynottin kanssa hän tarttui Coverdalen houkuttelevaan tarjoukseen. Whitesnake oli erittäin suosittu Englannissa ja Euroopassa mutta ei ollut onnistunut tekemään läpimurtoa Pohjois-Amerikassa. Yhtye oli juuri julkaissut "Slide It In"-albumin (1984) Euroopassa ja Pohjois-Amerikan versio miksattiin uudelleen jonka lisäksi John Sykes soitti entisen kitaristin Micky Moodyn osuudet uusiksi. Albumi nousi top-50:neen USA:ssa. Whitesnake kiersi ahkerasti maailmaa ja kiertue huipentui vuoden 1985 tammikuussa Rock In Rio-festivaaliin. Yhtyeen uusi, nuorekkaampi imago vetosi hyvin yleisöön ja tulevaisuuden näkymät olivat lupaavat.
Sykes ja Coverdale alkoivat työstää tulevaa albumia vuonna 1985. Basistina jatkoi Neil Murray ja rumpaliksi studioon tuli Aynsley Dunbar. Kaikki ei sujunut kuitenkaan suunnitelmien mukaan Coverdalen sairastuttua pitkäkestoiseen virustautiin joka rajoitti hänen laulamistaan. Lisäksi Coverdale ja Sykes riitaantuivat ja laulaja erotti Sykesin vuoden 1986 alkupuoliskolla. Sykes kuitenkin palasi studioon soittamaan kitaraosuudet valmiiksi koska ei halunnut kenenkään muun soittavan kitaraa hänen itsesäveltämissään kappaleissa. Tuloksena oli "1987"-niminen albumi joka oli yhtyeen lopullinen läpimurto myyden miljoonia ympäri maailmaa. Albumia lähti promotoimaan Coverdalea lukuun ottamatta täysin eri kokoonpano kuin levyllä soittava.
Sooloura ja Thin Lizzyn uudelleensynty
Whitesnaken jälkeen Sykes perusti Blue Murder -yhtyeen yhdessä rumpali Cozy Powellin ja basisti Tony Franklinin kanssa. Powell kuitenkin lähti piakkoin ja rumpaliksi tuli Carmine Appice. Sykes kokeili eri laulajia (mm. Ray Gillen ja Tony Martin) mutta päätti lopulta laulaa itse. Debyyttialbumi julkaistiin vuonna 1989. Toinen albumi "Nothin' But Trouble" seurasi vuonna 1993. Samana vuonna Thin Lizzy koottiin uudelleen ja se teki kiertueen kunnianosoituksena Phil Lynottille. Mukana olivat rumpali Brian Downey, kitaristi Scott Gorham, kosketinsoittaja Darren Wharton ja uutena jäsenenä basisti Marco Mendoza Sykesin hoitaessa kitaransoiton ohella vokaalit.
Kiertueen jälkeen Sykes on jatkanut soolouraansa omalla nimellään ja hän on julkaissut muutaman sooloalbumin. Gorham ja Sykes ovat myös keikkailleet Thin Lizzyn nimissä ja julkaisivat livealbumin "One Night Only" vuonna 2000.Tygers Of Pan TangThin LizzyWhitesnakeBlue MurderSoololevyt